Frem til påske vil Hjørring Kommune spille med musklerne overfor de bilister, som parkerer ulovligt på en række sidegader til Hjørrings Østergade, som for øjeblikket er ved at blive omdannet til gågade. Det sker for at forhindre en tragisk ulykke, hvor ambulance eller brandfolk ikke ville kunne komme igennem til nødlidte. Det fortæller nordjyske.dk. Kommunen har bedt parkeringskontrol og politi holde øje med bilisterne, som efterlader bilerne ved afspærringerne, så udrykningskøretøjerne ikke kan komme frem. Det sker efter, at der tirsdag formiddag var en episode, hvor en ambulance med udrykning ikke kunne komme igennem til en ældre kvinde. Parkerer man ulovligt, så man spærrer, vil man risikere, at bilen fjernes.

Opsummering:
Det kan i værste fald genere udrykningskøretøjer, mener de i Hjørring